text: [{"text_idx": "#000004", "text": "Fri\u0301ggjadagin gevur Ro\u0301kur Jakobsen u\u0301t si\u0301na fyrstu EP-fl\u00f8gu sum einstaklingur. Talan er um fy\u0301ra vakrar l\u00f8tumyndir av k\u00e6rleika, i\u00f0 A\u0301rsins singer/songwriter 2004 sja\u0301lvur hevur skriva\u00f0."}, {"text_idx": "#000005", "text": "Ta\u0301 Ro\u0301kur a\u0301 vetri 2004 vann singer/songwriter kappingina, sum Hotel Hafnia skipa\u00f0i fyri,var ein av vinningum uppt\u00f8kuti\u0301\u00f0 i\u0301 h\u00f8lunum hja\u0301 Kringvarpi F\u00f8roya. Nu\u0301 er ti\u0301\u00f0in bru\u0301kt og u\u0301rsliti\u00f0 er ein EP-fl\u00f8ga vi\u00f0 4 l\u00f8gum. Fl\u00f8gan kemur u\u0301t i\u0301 morgin fri\u0301ggjadagin. Talan er um \u00f8giliga fri\u00f0arligan to\u0301nleik. L\u00f8gini eru strippa\u00f0i\u00f0 ni\u00f0ur, og alt o\u0301ney\u00f0ugt er skori\u00f0 burtur. Tekstheimurin er l\u00f8tumyndir av k\u00e6rleika. Hetta er fyrstu fer\u00f0, at vit uppliva hesa, eina av markantastu mannligu f\u00f8roysku songr\u00f8ddunum standa a\u0301 egnum beinum."}, {"text_idx": "#000006", "text": "Ro\u0301kur Jakobsen hevur seinastu 10 a\u0301rini gj\u00f8rt vart vi\u00f0 seg sum sangara i\u0301 n\u00f8krum av bestu f\u00f8roysku bo\u0301lkunum og verk\u00e6tlanunum. F\u00f8royingar gj\u00f8rdust fyrstu fer\u00f0 forelska\u00f0ir i\u0301 unga sjarmerandi dreinginum. Ta\u0301 hann og vinma\u00f0urin Hallur undir navninum Lokum sp\u00e6ldu sangin um apuna Charlie i\u0301 eini Dagur og Viku sending i\u0301 1995. B-36 vo\u0301ru kvikir at fa\u0301a ungu dreingirnar at luttaka a\u0301 stu\u00f0ulsfl\u00f8guni hja\u0301 li\u00f0num. Ho\u0301ast Ro\u0301kur er errin HB\u2019ari, to\u0301ku hann og Hallur av m\u00f8guleikanum um fl\u00f8guu\u0301tga\u0301vu uttan at vita, at hetta lag skuldi gerast kanska st\u00f8rsta f\u00f8royska landaplagan i\u0301 90\u2019a\u0301runum. I\u0301 dag duga sja\u0301lvt i\u0301dnastu HB\u2019arar at syngja vi\u00f0 i\u0301 lagnum um Charlie."}, {"text_idx": "#000007", "text": "Lokum gj\u00f8rdist heimskendur i\u0301 F\u00f8royum og mi\u00f0skei\u00f0is undir framf\u00f8rsluni hja\u0301 Lokum a\u0301 o\u0301lavs\u00f8kukonsertini i\u0301 1995 vaks bo\u0301lkurin vi\u00f0 trimum limum, og skifti\u00f0 stutt eftir navn til Tangz. R\u00f8ddin hja\u0301 Ro\u0301ki slapp av vi\u00f0 t\u00e6r verstu tanna\u0301ringa lo\u0301tirnar, og hann gj\u00f8rdist vi\u00f0 a\u0301runum ein veruligur klassasangari. Hann hevur luttiki\u00f0 a\u0301 ymiskum stu\u00f0ulsfl\u00f8gum, u\u0301tvarpsfl\u00f8gum og Prix F\u00f8royar fl\u00f8gum. Umframt at hann sang vi\u00f0 i\u0301 sangleikinum Skeyk."}, {"text_idx": "#000009", "text": "I\u0301 bo\u0301lkum sum Tangz, MC-Ha\u0301r og All That Rain hevur Ro\u0301kur gj\u00f8rt vart vi\u00f0 seg, sum to\u0301nlistarliga o\u0301vanliga v\u00e6l bega\u0301va\u00f0an og sum ein tann besta mannliga songr\u00f8ddin i\u0301 F\u00f8royum. Tangzi\u00f0 er parkera fyri ti\u0301\u00f0ina. Limir i\u0301 bo\u0301lkinum eru spjaddir kring kongari\u0301ki\u00f0. I\u0301 sambandi vi\u00f0 O\u0301lavs\u00f8kukonsertina 2001 gj\u00f8rdist fitti og peni Ro\u0301kur ein sera o\u0301sannli\u0301kur limur i\u0301 ti\u0301 eitt sindur argandi rokkbo\u0301lkinum MC-Ha\u0301r. Hansara go\u0301\u00f0a oyra fyri melodium og fantastiska songr\u00f8dd rigga\u00f0i o\u0301vanlig v\u00e6l inn i\u0301 rokkin hja\u0301 bo\u0301lkinum. Hann var vi\u00f0 til at tryggja bo\u0301lkinum s\u00e6ti\u00f0 i\u0301 Prix F\u00f8royar finaluni i\u0301 2003, og ta\u00f0 skilst at bo\u0301lkurin hevur fl\u00f8gu\u00e6tlanir einafer\u00f0 i\u0301 framti\u0301\u00f0ini."}, {"text_idx": "#000010", "text": "I\u0301 2003 gj\u00f8rdist Ro\u0301kur ny\u0301ggji sangarin i\u0301 All That Rain. Vi\u00f0 All That Rain hevur Ro\u0301kur sp\u00e6lt no\u0301gv til dans kring F\u00f8royar. All That Rain var somulei\u00f0is vi\u00f0 i\u0301 Prix F\u00f8royar kappingini og vann seg i\u0301 semifinaluna a\u0301 Tv\u00f8royri. Ro\u0301kur hoyrdust v\u00e6l aftur i\u0301 to\u0301nleikinum, so hetta er eisini ein bo\u0301lkur, i\u00f0 ver\u00f0ur spennandi at fylgja komandi ti\u0301\u00f0ina."}, {"text_idx": "#000011", "text": "Men vi\u00f0 si\u0301\u00f0una av arbei\u00f0inum i\u0301 ymiskum bo\u0301lkum hevur Ro\u0301kur eisini sp\u00e6lt no\u0301gv a\u0301 kafe\u0301um og barrum, einsamallur og saman vi\u00f0 eitt nu\u0301 Ru\u0301na Eysturli\u0301\u00f0 ella Da\u0301njal a\u0301 Neystab\u00f8. Ta\u00f0 to\u0301k ti\u0301 ikki nakran av bo\u0301li, at Ro\u0301kur lutto\u0301k i\u0301 singer/songwriterkappingini i\u0301 2004, og han var beinanvegin sky\u0301rdur favorittur. Hann vann eisini kappingina."}, {"text_idx": "#000012", "text": "A\u0301 EP-fl\u00f8guni, i\u00f0 kemur i\u0301 handlar kring landi\u00f0 i\u0301 morgin, sp\u00e6lir Ro\u0301kur sja\u0301lvur gittar og syngur. Afturat s\u00e6r hevur hann royndar og dugnaligar to\u0301nleikarar. Teir ba\u0301\u00f0ir Tangz felagarnir Da\u0301njal Dam a\u0301 Neystab\u00f8 a\u0301 klaver og ljo\u0301mbor\u00f0i og Ro\u0301i Christiansen a\u0301 gittara eru natu\u0301rlig val. Benjamin Petersen, sp\u00e6lir somulei\u00f0is gittar. Hann er best kendur av jasspallinum og sum gittarleikari hja\u0301 Brandi Enni. Eitt skifti\u00f0 sp\u00e6ldi hann i\u0301 All That Rain saman vi\u00f0 Ro\u0301ki. Mikael Blak telist millum F\u00f8roya bestu bassleikarar og hevur no\u0301gvar royndir innan singer/songwriter sti\u0301lin, sum bassleikari hja\u0301 Teitur. Brandur Jacobsen er vi\u00f0 a\u0301 trummum. Hann hevur sp\u00e6lt i\u0301 einum o\u0301tali av bo\u0301lkum, m.a. a\u0301 fyrstu fl\u00f8guni hja\u0301 Eiv\u00f8r. Hetta er ein go\u0301\u00f0sku trummuleikari."}, {"text_idx": "#000013", "text": "Ta\u00f0 er Ba\u0301r\u00f0ur Ha\u0301berg sum hevur tiki\u00f0 to\u0301nleikin upp. 3-arin gevur fl\u00f8guna u\u0301t. Samstundis sum fl\u00f8gan kemur i\u0301 handlarnar letur ny\u0301ggja heimasi\u0301\u00f0an hja\u0301 Ro\u0301ki upp a\u0301 "}]